Unioni i Akademive Evropiane për Shkencat e Aplikuara në Bujqësi, Ushqim dhe Natyrë

Unioni i Akademive Evropiane për Shkencat e Aplikuara në Bujqësi, Ushqim dhe Natyrë (UEAA) është një shoqatë e akademive të shkencave bujqësore, akademive të shkencave dhe institucioneve të ngjashme në Evropë. U krijua në tetor të vitit 2000 në Bolonjë të Italisë nga 14 Akademi Kombëtare të BE-së dhe nga vende të tjera evropiane jashtë BE-së, të gjitha me drejtim përparimin e shkencave në fushat e mësipërme.

Krijimi i saj synonte krijimin e një platforme panevropiane. Unioni i Akademive koordinon bashkëpunimin ndërmjet Akademive Evropiane në bujqësi, ushqim dhe mjedis. 

Organizimi

Unioni, i cili bashkon disa akademi nga vende të ndryshme në rajonin e Këshillit të Evropës, koordinon bashkëpunimin e akademive evropiane në fushat e bujqësisë, të ushqyerit dhe mjedisit. Puna është e pavarur nga interesat politike, tregtare dhe ideologjike dhe përpiqet të krijojë kushte që promovojnë më së miri shkencën në fushat e bujqësisë, të ushqyerit dhe mjedisit. Krijimi i UEAA i përgjigjet një nevoje reale në nivel evropian dhe roli i saj është i një rëndësie të madhe për zhvillimin e një zone evropiane të kërkimit duke i ofruar sektorit agroushqimor një platformë për shkencëtarët dhe palët e interesuara për të kontribuar në procesin e politikëbërjes.

President i UEAA është Prof Dr. Ioan Jelev, zv-Kryetar i Akademisë Rumune të Shkencave Bujqësore dhe Pyjore. Ai u zgjodh në tetor 2024.

Objektivat

Objektivat kryesore të Unionit përfshijnë promovimin e studimeve krahasuese në nivel evropian për zhvillimin dhe përhapjen e njohurive, risive dhe zhvillimit të qëndrueshëm në fushat e bujqësisë, përdorimit të tokës, ushqimit dhe mjedisit, shkëmbimin e informacionit ndërmjet shkencëtarëve dhe shpërndarjen e informacionit të bazuar shkencërisht për edukimin publik të saktë.  Organizata synon të kontribuojë në proceset e politikëbërjes evropiane duke ofruar ekspertizë shkencore të pavarur nga akademitë kombëtare evropiane. 

Objektivat e Unionit janë përmbledhur më poshtë:

- Të promovojë aktivitete akademike që lidhen me shkencën e bujqësisë, prodhimin e ushqimit dhe ruajtjen e burimeve natyrore dhe mbrojtjen e mjedisit;

- Të promovojë prodhimin dhe shpërndarjen e njohurive, teknologjive të reja, inovacionit dhe zhvillimit të qëndrueshëm;

- Të inkurajojë shkëmbimin e informacionit ndërmjet anëtarëve;

- Të sigurojë prodhimin e informacionit të saktë për edukimin e duhur të opinionit publik, veçanërisht për konsumatorët e rinj;

- Të promovojë marrëdhëniet ndërmjet shkencëtarëve në mbarë botën;

- Të promovojë pranimin e metodologjisë shkencore;

- Të këshillojë dhe rekomandojë të rejat bazuar në gjetjet shkencore te vendimmarrësit brenda dhe jashtë Evropës.

Përveç kësaj, UEAA është e përfshirë në dialogun strategjik për të ardhmen e bujqësisë së BE-së.  UEAA ka marrë një qëndrim të qartë në lidhje me teknologjitë e reja të përmirësimit gjenetik, duke theksuar nevojën për rishikimin e legjislacionit evropian mbi OGM-të, i cili konsiderohet i tejkaluar dhe rregullon teknologji tashmë të vjetruara. Organizata argumenton se editimi i gjenomit përbën një zhvillim të fuqishëm, të saktë dhe me kosto të ulët, me potencial të madh për bujqësinë e qëndrueshme në Evropë. Në Asamblenë e Përgjithshme të UEAA-së të mbajtur në Firence në vitin 2018, organizata publikoi një dokument pozicioni të titulluar “UEAA acts to safeguard plant genome editing which is essential to develop sustainable agriculture”, duke nënvizuar rëndësinë strategjike të editimit të gjenomit në zhvillimin e bujqësisë së qëndrueshme. Ky qendrim është theksuar edhe gjatë viteve në vijim, si p.sh. në mbledhjen e asamblesë në vitin 2023, si edhe gjatë vitit 2025.


Presidenca

Asambleja e Përgjithshme përbëhet nga anëtarët e Akademive evropiane si nga vendet e BE-së, ashtu edhe nga vende të cilat nuk janë anëtare të BE-së. Ky përfaqësim i gjerë gjeografik i jep UEAA-së një fuqi të veçantë bashkëpunimi ndërmjet shkencëtarëve dhe akademive evropiane. 

Asambleja mblidhet çdo dy vjet. Prandaj, selia e Unionit ndryshon çdo dy vjet. Selia e Unionit në Rumani ndodhet aktualisht në Akademinë e Shkencave Bujqësore dhe Pyjore "Gheorghe Ionescu-Şişeşti."

Duke vijuar me traditën rotative të UEAA-s mbledhja e ardhshme e Asamblesë së Përgjithshme do të zhvillohet në Tiranë, Shqiperi, në vitin 2026. 

2024 – 2026 Rumani, Republika e Shqipërisë

2022 – 2024 Republika Sllovake, Rumani

2020 – 2022 Gjeorgji, Republika Sllovake

2018 – 2020 Itali, Gjeorgji

2016 – 2018 Francë, Itali

2014 – 2016 Republika Çeke, Francë

2012 – 2014 Suedi, Republika Çeke

2010 – 2012 Ukrainë, Suedi

2008 – 2010 Letoni, Ukrainë

2006 – 2008 Rumani, Letoni

2004 – 2006 Rusi – Rumani

2002 – 2004 Francë, Rusi

2000 – 2002 Itali, Francë

 Shiko edhe 

 Referime 

 Lidhje te jashtme